Làgu de Usìlia

U **làgu de Usìlia** (*laj d'Oseria* in dialettu de Usìlia, *lâgo de Osìlia* in zeneise, *làgu d'Usìa* scrìtu ascì *Usïa* o *Usija* o *làgu d'Uséia* in arbenganeise) u l'è in làgu artificiâle ligure ch'u se tröva intu cumün d'Usilia, inta Valâ da Burmia (in pruvinsa de Sann-a), u l'è stætu custrüiu a partì da u 1937 fin a u 1939, sbaràndu u turénte "Osiglietta", grassie a ina diga artificiâle. L'invàsu artificiâle, cun 13 miliui de metri cubici de capiénsa u l'e u ciü grande de tüttu u Savuneize.

## Giögrafìa

U lagu u gh'à ina süperficcie cunplesciva de 3 chilometri de lunghessa pe quaxi 200 m de larghessa, u l'è tra l'âtru atraversòu da in pùnte ciamoù "Pònte de Manfrin", questu u piggia u numme de l'inzegné che u l'ha prugetóu. L'ària che u sircùnda a l'è caraterizâ da bòschi de castàgni e de fò; particulare a l'è a presensa de *Carabus vagans*, 'na spécie de scarabéu ch'a se tröva sulaménte in Italia e Fransa. Prezénti ascì diferénti spécie de pésci: sciben che a pésca in te tütta a zona a l'è streitamente regulamentâ.

## Stòia
A dîga, custruìa fra i ànni 1937 e 1939, a gh'à in frùnte de 224 m, cun 70,7 m d'àrtessa cunplescìva de sbaramèntu. L'inpréisa che a l'ha realisoù 'stu inpiàntu a l'éa a *Torno e C.* de Milan. Dòppu a realisasiùn du sbaraméntu sun stæte sumèrse diferénti abitasiui du paìse, cunpréisa in gêxa: quéstu u l'hà purtòu au spupulamèntu de e frasiùi de Usilia ciamæ: Cavallotti, Giacchini e Bertolotti, a l'epuca abitæ da quaxi 300 persunn-e e a a giurnà de ancö sutta l'ægua du bacìn artificiâle. Particulare a l'è a riemersciùn di müagni e di ruderi ogni dexe o quatòrze ànni, l'ürtimu svüamèntu u l'è avegnüu fra u 2020 e u 2021, quande i rèsti de 'sta parte du paìse l'han turnoù a ésse vixibili.

U bacìn u l'è stætu realisoù pé regulà u flüsciu d'ægua ai inpiànti de e aciaierîe Falck, a vàlle da diga, ascì furnéndu l'ægua in ti periudi de magra de l'estæ.

## Strutüa

A dîga a g'ha 'na fûrma "a volta", cun a curvaüa duggia e 'na scimmetrîa rispèttu a l'àsse de mezzerìa. A l'è cunpletamente trasimabile. Custruîa dùviandu in genere de semèntu armòu, cun a bàze ch'a prezènta in pulvin e ina armaüa a ræ duggia e cun dui paramènti. 'Sti dui paramènti i l'han 'na cuvertüa de calcestrüssu (pé quéllu a vàlle) e de gunite (pé quéllu a mùnte). Ina tràve a và a cuvrì e zuntüe radiàli e du perimetru. 'Na làmma anegâ in tu calcestrüssu a vâ a rènde au següu a resistènsa di giunti duvüi au retiâse de quést'urtimu.

Sun presènti ascì dui careghi de superficie e dui prufùndi, un de quésti a "esauriméntu", l'àtru de meszzfùndu che u l'aveiva u scòppu uriginaiamènte de ésse u cànâle de derivasiùn da galerîa ch'a saiéva servìa pé prudüe a curènte idru-eletrica. A capacità de prugèttu a l'è de 682&nbsp;m3/s.

## Prudusiùn de l'eletricitæ
A dîga de Usilia a l'è stæta pensà ascì suviatüttu pé a prudusiùn de l'eletricitæ, cun 'na putensa numinàle de l'inpiantu de 7&nbsp;MW. U prugèttu inisiale u vegheiva ascì a custrusiun de ina sentrâle idru-eletrica in tu 
vixin paìse de Muriaudu, avendu in canâle de 12&nbsp;km, ma quéstu u l'è rimastu sulamènte in sce a càrta. L'ægua a tegne senpre a regìmme u sciümme che vegne dùviau pòi a vàlle, cun in òpera de *presa* a Mileximu (a 431&nbsp;m) pé esse pòi inméssa inta türbìnn-na da sentrâle de Câiru (cun 'na quotta de 326&nbsp;m).

Ancö a l'è de prupietæ de Tirreno Power, stéssa aziénda da sentrâle elettrica de Vuè, che a nu sfrütta l'inpiantu pe a prudusiùn de energia.

## Sport e pesca
A zôna aturnu au làgu a l'è percursa da diferenti itinerari pé e escursciùi, dunde se pö vegghe ascì u culegamèntu cun a còlla du Melògnu. L'invàsu lacustre u custituisce ina riserva de pesca, u l'è ascì bén bén frequentou da appasciunài de canòa.

## Galerîa de inmagini

Immaggine:Lago di Osiglia - panoramio.jpg|Àtra vista du bacìn
Immaggine:Aerial photograph of Lago di Osiglia.jpg|U bacìn in te ina futugrafìa aerea
Immaggine:Osiglia-lago3.jpg|U làgu vistu da u pùnte Manfrin
Immaggine:Osiglia-lago2.jpg|U làgu d'Usilia inta stagiùn invernale
Immaggine:Osiglia-lago4.jpg|U làgu e, in sce u sfundu, e cæ da lucalitæ *Cavallotti*
Immaggine:Lago di Osiglia tra gli alberi.jpg|Scorciu du bacìn vistu da i bòschi li vixin
Immaggine:Lago_di_Osiglia_boschi_latifoglie_2017-03-10.png|A vegetasiun ch'a sircunda u làgu, in sce u sfundu u pùnte Manfrìn
Immaggine:K2_in_partenza.JPG|Kayak bipòstu in partèsa in sce u làgu


## Nòtte


## Àtri prugètti

Categorîa:Giögrafîa da Liguria
Usìlia
Categorîa:Oseria